**SUSISIEKIMO KOMUNIKACIJŲ STATYBOS DARBŲ, kurių vertė yra didesnė kaip 500 tūkst. Eur be PVM, TECHNINĖS PRIEŽIŪROS PASLAUGŲ PIRKIMO  
PRELIMINARIOJI SUTARTIS**

2021 m.\_\_\_\_\_\_\_\_\_\_\_\_\_d. Nr.\_\_\_\_\_\_\_\_\_

Kaunas

Perkančioji organizacija – Kauno miesto savivaldybės administracija (toliau – Užsakovas), įgyvendindama Kauno miesto savivaldybės tarybos 2013 m. gruodžio 23 d. sprendimu Nr. T-693 jai suteiktas centrinės perkančiosios organizacijos teises, atstovaujama Administracijos direktoriaus Viliaus Šiliausko, veikiančio pagal Kauno miesto savivaldybės administracijos nuostatus, ir konkurso laimėtojai:

UAB Laboratorinių bandymų centras, atstovaujamas direktoriaus Mindaugo Grevo, veikiančio pagal bendrovės įstatus,

Akcinė bendrovė „Problematika“, atstovaujama direktoriaus Artūro Paleko, veikiančio pagal bendrovės įstatus,

MB „2 passibus anteire“, atstovaujama vadovo Prano Bajoro, veikiančio pagal įmonės įstatus

(toliau kartu vadinami Paslaugų teikėjais, o atskirai – Paslaugų teikėju), vadovaudamiesi Viešojo pirkimo komisijos 2021 m. sausio 13 d. posėdžio protokolu Nr. 32-16-2, sudarė šią preliminariąją sutartį (toliau – Preliminarioji sutartis).

**I SKYRIUS**

**PAGRINDINĖS SĄVOKOS**

1. Preliminariojoje sutartyje, išskyrus atvejus, kai Preliminariojoje sutartyje aiškiai nurodyta arba iš konteksto aišku kas kita, vartojamos ir didžiąja raide rašomos šiame punkte apibrėžtos sąvokos:

1.1. **Atnaujintas tiekėjų varžymasis** – Pagrindinės sutarties sudarymo procedūra, kurios metu Preliminariąją sutartį sudarę Paslaugų teikėjai atnaujina savo Pasiūlymus pagal Užsakovo Centrinės viešųjų pirkimų informacinės sistemos (toliau – CVP IS) priemonėmis išsiųstą Kvietimą dalyvauti Atnaujintame tiekėjų varžymesi, kuriame nurodomas konkretus Paslaugų poreikis, ir Paslaugų teikėjai varžosi sudaryti Pagrindinę sutartį, pateikdami ne didesnius nei Preliminariosios sutarties įkainius. Atnaujintą tiekėjų varžymąsi pagal Preliminariojoje sutartyje nustatytą tvarką ir nustatytus objektyvius kriterijus, nustatančius, dėl kurių Paslaugų ir kurių sąlygų vyks Atnaujintas tiekėjų varžymasis, vykdo Vartotojo komisija / Vartotojo paskirtas asmuo ar, esant poreikiui, – Vartotojo įgaliota Vartotojo padalinio komisija / padalinio darbuotojas.

1.2. **Konkursas** – Užsakovo 2020 m. spalio 17 d. paskelbtas susisiekimo komunikacijų statybos darbų, kurių vertė yra didesnė kaip 500 tūkst. Eur be PVM, techninės priežiūros viešojo pirkimo, atviras konkursas (pirkimo Nr. 515375).

1.3. **Konkurso sąlygos** – Užsakovo 2020 m. spalio 17 d. paskelbto susisiekimo komunikacijų statybos darbų, kurių vertė yra didesnė kaip 500 tūkst. Eur be PVM, techninės priežiūros paslaugų viešojo pirkimoatviro konkurso dokumentai (pirkimo Nr. 515375) (Preliminariosios sutarties 4 priedas).

1.4. **Kvietimas į Atnaujintą tiekėjų varžymąsi** (toliau – Kvietimas) – Vartotojo CVP IS priemonėmis Paslaugų teikėjams pateiktas prašymas dalyvauti Atnaujintame tiekėjų varžymesi ir pateikti atnaujintą Pasiūlymą dėl konkrečios Pagrindinės sutarties sudarymo pagal Preliminariojoje sutartyje ir Kvietime nurodytus reikalavimus (Kvietimo forma pateikiama 5 priede).

1.5. **Neatnaujintas tiekėjų varžymasis** – Pagrindinės sutarties sudarymas Preliminariosios sutarties pagrindu ir joje nustatytomis sąlygomis (nekeičiant Preliminariosios sutarties įkainių.) bei tvarka nevykdant Atnaujinto tiekėjų varžymosi, o kviečiant Pagrindinę sutartį sudaryti tą iš Preliminariąją sutartį sudariusių Paslaugų teikėjų, kurio pagal Preliminariosios sutarties įkainius apskaičiuota Vartotojo ketinamos sudaryti Pagrindinės sutarties (pasirinktų Paslaugų) bendra vertė yra mažiausia.

1.6. **Nepriimtinas** p**asiūlymas** – pasiūlymas, atitinkantis vieną ar kelis šių požymių:

1.6.1. pasiūlymas neatitinka Vartotojo Kvietime ir Preliminariojoje sutartyje nustatytų reikalavimų, įskaitant reikalavimus dėl Paslaugų teikėjo pašalinimo pagrindų, kvalifikacijos;

1.6.2. jame pasiūlyti įkainiai viršija Preliminariosios sutarties įkainius;

1.6.3. pasiūlymas gautas pavėluotai;

1.6.4. dėl jo Vartotojas ar Užsakovas turi įrodymų apie neleistino susitarimo ar korupcijos atvejus.

1.7. **Netinkamas pasiūlymas** – Pasiūlymas, kuris neatitinka pirkimo dalyko ir be esminių pakeitimų negalėtų patenkinti Kvietime ir Preliminariojoje sutartyje nustatytų pirkimo dalykui keliamų Vartotojo poreikių ir reikalavimų.

1.8. **Pagrindinė sutartis** – Preliminariosios sutarties pagrindu ir joje nustatyta tvarka tarp Vartotojoir vieno iš Paslaugų teikėjų sudaroma sutartis dėl Paslaugų tiekimo*.* Pagrindinė sutartis Preliminariosios sutarties pagrindu gali būti sudaryta ne vėliau kaip iki Preliminariosios sutarties galiojimo termino pabaigos, tačiau pati Pagrindinė sutartis gali galioti ir ilgiau.Pagrindinės sutarties projektas pateikiamas 1 priede.

1.9. **Pasiūlymas** – vadovaujantis Konkurso sąlygomis kiekvieno iš Paslaugų teikėjų parengtas ir Užsakovui / Vartotojui nustatyta tvarka pateiktas įpareigojantis Paslaugų teikėjo pasiūlymas. Priklausomai nuo konteksto, Pasiūlymas taip pat yra kiekvieno iš Paslaugų teikėjų Atnaujinto tiekėjų varžymosi metu pateiktas pasiūlymas, neprieštaraujantis Preliminariosios sutarties sąlygoms.

1.10. **Paslaugos** – Preliminariosios sutarties 3 priede nurodytos paslaugos – susisiekimo komunikacijų statybos darbų, kurių vertė yra didesnė kaip 500 tūkst. Eur be PVM, techninės priežiūros paslaugos, atitinkančios techninės specifikacijos reikalavimus (Preliminariosios sutarties 2 priedas), ir kurios turi būti teikiamos pagal Pagrindines sutartis (Preliminariosios sutarties 1 priedas), sudarytas vadovaujantis Preliminariosios sutarties sąlygomis.

1.11. **Preliminarioji sutartis** – tarp Užsakovo ir Lietuvos Respublikos viešųjų pirkimų įstatymo (toliau VPĮ) nustatyta tvarka atrinktų Paslaugų teikėjų sudaryta sutartis, kurios tikslas – nustatyti sąlygas, taikomas Pagrindinėms sutartims, kurios bus sudarytos Preliminariosios sutarties galiojimo laikotarpiu. Preliminarioji sutartis bus vykdoma iš dalies atnaujinant Paslaugų teikėjų varžymąsi.

1.12. **Preliminariosios sutarties įkainiai** – Paslaugų teikėjo Konkurso metu Pasiūlyme pasiūlyti ir Preliminariosios sutarties 3 priede nurodyti Paslaugų įkainiai (procentine išraiška, skaičiuojant nuo statybos montavimo darbų (toliau – SMD) vertės (objekto statybos montavimo darbų, įskaitant objekto statybos darbų sutartyje numatytą papildomų darbų įsigijimo vertę (jei tokia galimybė sutartyje numatyta), vertė) be pridėtinės vertės mokesčio (toliau – PVM)).

1.13. **Šalis / Šalys** – Užsakovas ir (arba) visi Paslaugų teikėjai, Užsakovas ir (arba) dalis Paslaugų teikėjų arba teisėti jų teisių perėmėjai, veikiantys asmeniškai arba per tinkamai įgaliotus atstovus..

1.14. **Paslaugų teikėjai** – visi paslaugų teikėjai, kurie sudarė su Užsakovu Preliminariąją sutartį.

1.15. **Tretieji asmenys** – visi Preliminariosios sutarties Šalimis nesantys asmenys.

1.16. **Užsakovas** –Kauno miesto savivaldybės administracija, kuri atlieka centralizuoto Konkurso procedūras ir sudaro Preliminariąją sutartį su laimėjusiais Paslaugų teikėjais.

1.17. **Vartotojas** – Kauno miesto savivaldybės administracija ir jai pavaldžios įstaigos, turinčios teisę sudaryti Pagrindines sutartis.

2. Preliminariojoje sutartyje neapibrėžtos sąvokos aiškinamos vadovaujantis Konkurso sąlygomis ir atitinkamais teisės aktais. Nuorodos į skyrius, punktus, papunkčius ir priedus, išskyrus 1 priede daromas nuorodas, yra suprantamos kaip nuorodos į Preliminariosios sutarties skyrius, punktus, papunkčius ir priedus, jei nenurodyta kitaip arba tai netinka pagal kontekstą.

3. Nuorodos į skyrius, punktus, papunkčius ir priedus Pagrindinės sutarties projekte (Preliminariosios sutarties 1 priede) yra suprantamos kaip nuorodos į Pagrindinės sutarties skyrius, punktus, papunkčius ir priedus, jei nenurodyta kitaip arba tai netinka pagal kontekstą.

4. Preliminarioji sutartis turi būti aiškinama vadovaujantis teisės aktais kartu su Konkurso sąlygomis ir Paslaugų teikėjų pateiktais Pasiūlymais. Jei po Preliminariosios sutarties sudarymo bus nustatyta bet kokių neatitikimų tarp Preliminariosios sutarties nuostatų, Konkurso sąlygų ir (ar) Pasiūlymų turinio, Preliminarioji sutartis bus aiškinama vadovaujantis pirmiausia Konkurso sąlygomis ir Preliminariosios sutarties (kurios projektas yra Konkurso sąlygų sudedamoji dalis) nuostatomis ir tik po to Pasiūlymų turiniu.

**II SKYRIUS**

**ŠALIŲ PAREIŠKIMAI IR GARANTIJOS**

5. Kiekviena Šalis pareiškia ir garantuoja, kad:

5.1. ji yra teisėtai įsteigtas ir veikiantis juridinis / fizinis asmuo, sudarydama Preliminariąją sutartį ji nepažeidžia savo įstatų, veiklos dokumentų ir (ar) teisės aktų;

5.2. Preliminariosios sutarties sudarymas neprieštarauja jos su Trečiaisiais asmenimis sudarytoms sutartims ir (ar) Trečiųjų asmenų atžvilgiu prisiimtiems vienašaliams įsipareigojimams;

5.3. Preliminariojoje sutartyje nurodyti jos atstovai yra tinkamai įgalioti sudaryti Preliminariąją sutartį.

6. Kiekvienas iš Paslaugų teikėjų pareiškia ir garantuoja, kad:

6.1. jis turi visus leidimus, licencijas, kvalifikacijos atestatus, darbuotojus, lėšas, žinias ir pajėgumus, teisės aktų reikalaujamus ir reikalingus teisėtai ir tinkamai įvykdyti Preliminariąją sutartį ir Pagrindinę sutartį;

6.2. visa informacija (įskaitant informaciją apie atitiktį Konkurso sąlygose nurodytiems pašalinimo pagrindų nebuvimo reikalavimams ir Paslaugų teikėjų kvalifikaciniams reikalavimams), dokumentai ir (ar) nurodymai, kuriuos Paslaugų teikėjas pateikė dalyvaudamas Konkurse, Preliminariosios sutarties ir (ar) Pagrindinės sutarties sudarymo metu ir (ar) pateiks jų vykdymo metu, yra tikri, teisingi ir neprieštarauja teisės aktų reikalavimams;

6.3. jis, jo (jei jis yra juridinis asmuo) kita organizacija ar padalinys, vadovas, kitas valdymo ar priežiūros organo narys ar kitas asmuo, turintis teisę atstovauti Paslaugų teikėjui ar jį kontroliuoti, jo vardu priimti sprendimą, nedaro įtakos jo veiklai ir sprendimų priėmimui ir nėra tiesiogiai ar netiesiogiai susiję su bet kuriuo kitu iš Paslaugų teikėjų, jo (jei jis yra juridinis asmuo) kita organizacija ar padaliniu, vadovu, kitu valdymo ar priežiūros organo nariu ar kitu asmeniu, turinčiu teisę atstovauti Paslaugų teikėjui ar jį kontroliuoti, jo vardu priimti sprendimą;

6.4. Pagrindinę sutartį vykdys tik tokią teisę turintys asmenys.

**III SKYRIUS**

**PRELIMINARIOSIOS SUTARTIES DALYKAS IR TEISINIAI SANTYKIAI**

7. Preliminariąja sutartimi Užsakovas ir kiekvienas iš Paslaugų teikėjų susitaria dėl tvarkos ir sąlygų, taikomų jos pagrindu ateityje Vartotojų sudaromoms Pagrindinėms sutartims, kurios bus sudaromos Preliminariosios sutarties galiojimo laikotarpiu.

8. Preliminarioji sutartis sukuria teisinius santykius tarp kiekvieno iš Paslaugų teikėjo ir Užsakovo. Preliminarioji sutartis nesukuria teisinių santykių tarp Paslaugų teikėjų.

9. Preliminarioji sutartis neapriboja ir negali būti aiškinama kaip apribojanti Vartotojų teisę laisvai nuspręsti nesudaryti Pagrindinės sutarties dėl Paslaugų pirkimo Preliminariojoje sutartyje nustatyta tvarka.

10. Užsakovas negarantuoja Paslaugų teikėjams nuolatinio visų Paslaugų poreikio ir neatsako už Paslaugų kiekio pokytį (didėjimą arba mažėjimą).

12. Preliminariosios sutarties galiojimo metu Vartotojas turi teisę bendra teisės aktų nustatyta tvarka atlygintinai įsigyti Paslaugų ne iš Paslaugų teikėjo, o iš Trečiųjų asmenų tik tuo atveju, jei nė vienas iš Paslaugų teikėjų nesutinka ir (ar) faktiškai nesudaro Pagrindinės sutarties su Vartotoju dėl Paslaugų tiekimo ir (ar) visų Atnaujintame tiekėjų varžymesi dalyvavusių Paslaugų teikėjų pasiūlytos per didelės, Vartotojui nepriimtinos kainos, arba Paslaugas galima nusipirkti efektyvesniu būdu racionaliai naudojant tam skirtas lėšas.

**IV SKYRIUS**

**PAGRINDINĖS SUTARTIES DALYKAS IR TEISINIAI SANTYKIAI**

13. Pagrindinės sutartys sudaromos dėl Paslaugų pirkimo.

14. Kiekvienas Vartotojas Preliminariosios sutarties galiojimo laikotarpiu turi teisę sudaryti Pagrindinę sutartį ar keletą Pagrindinių sutarčių, laikydamasi Preliminariojoje sutartyje nustatytos tvarkos ir esant visoms šiame punkte nurodytoms sąlygoms:

14.1. yra Paslaugų poreikis;

14.2. Vartotojas yra suinteresuotas sudaryti Pagrindinę sutartį dėl Paslaugų pirkimo;

14.3. Preliminariosios sutarties galiojimo terminas nėra pasibaigęs.

15. Už Paslaugas sumoka Vartotojas, sudaręs Pagrindinę sutartį.

16. Paslaugų teikėjas turi teisę Paslaugoms teikti pasitelkti subteikėjus.

17. Paslaugų teikėjai atsako už subteikėjų, jeigu tokie yra pasitelkiami, prievolių vykdymą. Ne vėliau negu Preliminarioji sutartis pradedama vykdyti, Paslaugų teikėjas turi pranešti Užsakovui tuo metu žinomų subteikėjų pavadinimus, kontaktinius duomenis ir jų atstovus, taip pat privalo informuoti apie minėtos informacijos pasikeitimus visu Preliminariosios sutarties vykdymo metu, įskaitant informaciją apie ketinamus pasitelkti naujus subteikėjus.

18. Paslaugų teikėjai gali Sutarties vykdymo metu pakeisti (Užsakovui pareikalavus – privalo pakeisti) subteikėjus arba pasitelkti naujus. Apie tai Paslaugų teikėjas turi informuoti Užsakovą, nurodydamas subteikėjo pakeitimo ar pasitelkimo priežastis. Pakeisti ar nauji subteikėjai privalo pateikti Preliminariajai sutarčiai vykdyti privalomus (jei tokių yra) atestatus, leidimus, licencijas, patirtį ir pan., o jei keičiamas subteikėjas, kurio pajėgumais Paslaugų teikėjas remiasi, privalo pateikti ir subteikėjo pašalinimo pagrindų nebuvimą patvirtinančius dokumentus. Gavęs tokį pranešimą ir privalomus pateikti subteikėjo dokumentus, Užsakovas kartu su Paslaugų teikėju, jei nėra subteikėjo pašalinimo pagrindų, o kiti privalomi pateikti subteikėjo dokumentai yra tinkami, per 5 darbo dienas, sudaro susitarimą dėl subteikėjų pakeitimo ar pasitelkimo. Jį pasirašo abi Sutarties Šalys. Šis susitarimas yra laikomas neatskiriama Sutarties dalimi. Subteikėjas gali pradėti teikti Paslaugas tik Paslaugų teikėjui kartu su Užsakovu sudarius minėtą susitarimą. Paslaugų teikėjas negali vienašališkai keisti ar pasitelkti naujų subteikėjų, apie tai neinformavęs Užsakovo ir tokio pakeitimo neįforminęs susitarimu dėl Sutarties pakeitimo. Jei pasitelkto esamo subteikėjo, kurio pajėgumais Paslaugų teikėjas remiasi, ar pakeisto subteikėjo, kurio pajėgumais Paslaugų teikėjas remiasi, padėtis atitinka bent vieną pagal VPĮ 46 straipsnį nustatytą pašalinimo pagrindą, Užsakovas reikalauja, kad Paslaugų teikėjas per Užsakovo nustatytą terminą pakeistų minėtą subteikėją reikalavimus atitinkančiu subteikėju;

19. Vartotojas gali tiesiogiai atsiskaityti su subteikėjais. Apie šią galimybę Vartotojas subteikėją informuoja atskiru pranešimu per 3 (tris) darbo dienas nuo informacijos iš Paslaugų teikėjo apie pasitelkiamą subteikėją gavimo dienos. Norėdamas pasinaudoti tiesioginio atsiskaitymo galimybe, subteikėjas turi apie tai raštu ne vėliau kaip per 2 (dvi) darbo dienas informuoti Vartotoją. Tokiu atveju su Vartotoju, Paslaugų teikėju ir subteikėju bus sudaroma trišalė sutartis, kurioje pateikiama tiesioginio atsiskaitymo su subteikėju tvarka, įskaitant teisę Paslaugų teikėjui prieštarauti dėl nepagrįstų mokėjimų. Trišalės sutarties dėl tiesioginio atsiskaitymo su subteikėju pasirašymas nekeičia Paslaugų teikėjo atsakomybės dėl Preliminariosios sutarties vykdymo.

**V SKYRIUS**

**PRELIMINARIOSIOS SUTARTIES KAINA, ĮKAINIAI**

20. Pradinės Preliminariosios sutarties vertė, kuri lygi maksimaliai pirkimui skirtai lėšų sumai pirkimo dokumentuose ir šioje sutartyje nurodytų Paslaugų įsigijimui Paslaugų teikėjų pasiūlymuose nurodytais įkainiais, yra 669 421,49 be PVM (810 000,00 Eur su PVM), susidedanti iš Vartotojų Pagrindinių sutarčių pradinių sutarčių verčių.

21. Kitos vertės, kurios gali atsirasti dėl peržiūros taikymo ir (ar) Paslaugų kiekio (apimties) keitimo, nurodyto šios sutarties 55 punkte ir atitinkamai VPĮ 89 straipsnio 1 dalies 2–5 punktuose ir 2 dalyje, į Pradinės Preliminariosios sutarties vertę nėra įtrauktos.

22. Paslaugų teikimo įkainiai yra nurodyti Sutarties 3 priede (kiekvieno Paslaugų teikėjo pridedamas atskiru priedu). Užsakovas neįsipareigoja nupirkti Paslaugų už visą Preliminariosios sutarties 20 punkte nurodytą sumą – pradinės Preliminariosios sutarties vertę. Preliminariosios sutarties pagrindu su Paslaugų teikėjais sudarytos atskiros Pagrindinės sutartys, kurių bendras užsakomų Paslaugų kiekis (apimtis) Preliminariojoje sutartyje nurodytais įkainiais negali viršyti Preliminariosios sutarties 20 punkte nustatytos sumos.

23. Pradinės Preliminariosios sutarties / Pagrindinės sutarties vertės apskaičiavimo būdas – fiksuoto įkainio būdas. Preliminariosios sutarties įkainiai, nurodyti Preliminariosios sutarties 3 priede, yra fiksuoti ir nustatyti visam Preliminariosios sutarties galiojimo laikotarpiui. Į Preliminariosios sutarties įkainius yra įskaičiuoti visi mokesčiai (išskyrus PVM), transporto ir jo aptarnavimo, patalpų, ryšio priemonių ir jų paslaugų, kompiuterių ir jų aptarnavimo paslaugų, paslaugų organizavimo ir vykdymo, matavimų ir visos kitos išlaidos, susijusios su Paslaugomis ir atsiradusios iki jų perdavimo Vartotojui Pagrindinėje sutartyje nustatyta tvarka.

24. Paslaugų kaina, kurią Vartotojas turės sumokėti Paslaugų teikėjui, priklausys nuo faktiškai suteiktų Paslaugų kiekio vykdant Preliminariąją ir Pagrindinę (-es) sutartį (-is).

25. Paslaugoms taikytino PVM perskaičiavimas:

25.1. bet kuriuo Preliminariosios sutarties galiojimo laikotarpiu, kai Lietuvos Respublikos teisės aktais pakeičiamas Paslaugoms taikomo PVM tarifo dydis;

25.2. PVM pokyčio dydis yra proporcingas PVM tarifo pokyčio dydžiui.

Suinteresuota Šalis raštu kreipiasi į kitą Šalį dėl PVM tarifo perskaičiavimo. Preliminariosios sutarties įkainiai procentais nekeičiami, atitinkamai perskaičiuojama tik pradinės Preliminariosios sutarties vertė su PVM. Susitarimai dėl Paslaugoms taikytino PVM perskaičiavimo įforminami raštu, Šalių suderinami ir laikomi sudėtine Preliminariosios sutarties dalimi.

26. Paslaugų įkainiai Sutarties galiojimo metu nekeičiami, t. y., jie neperskaičiuojami pasikeitus kainų lygiui, kadangi bendra Paslaugų kaina tiesiogiai priklausys nuo statybos darbų vertės, kuri peržiūrima statybos darbų sutartyse nustatyta tvarka.

27. Užsakovas neįsipareigoja užtikrinti visos Preliminariosios sutarties 20 punkte nurodytos vertės išnaudojimo. Užsakovas negali viršyti Preliminariosios sutarties 20 punkte nurodytos pradinės Preliminariosios sutarties vertės. Pradinės Preliminariosios sutarties vertės neviršijimą kontroliuoja Užsakovas.

**VI SKYRIUS**

**PAGRINDINIŲ SUTARČIŲ SUDARYMO TVARKA**

28. Pagrindinė sutartis sudaroma Preliminariosios sutarties pagrindu:

28.1. Neatnaujinto tiekėjų varžymosi būdu;

28.2.Atnaujinus tiekėjų varžymąsi.

29. Neatnaujinto tiekėjų varžymosi būdu Pagrindinė sutartis sudaroma, kai ketinama įsigyti Preliminariosios sutarties 3 priede nurodytas Paslaugas.

30. Atnaujinto tiekėjų varžymosi būdu Pagrindinė sutartis sudaroma, kai ketinama įsigyti Preliminariosios sutarties 3 priede nurodytų Paslaugų, tačiau Vartotojas yra nustatęs, kad perkamų Paslaugų rinkos įkainiai yra žymiai mažesni, nei nurodyti Preliminariosios sutarties 3 priede, ir tikėtina, kad dalyvauti Atnaujinto tiekėjų varžymosi procedūroje Paslaugų teikėjai pateiks ekonomiškai naudingesnius (mažesnių įkainių) Pasiūlymus;

31. Pagrindinė sutartis su išrinktu Paslaugų teikėju (Vartotojui draudžiama sudaryti pagrindinę sutartį Paslaugoms teikti su to statinio statybos rangovu ar jo įmonėje dirbančiais fiziniais asmenimis, taip pat su projektuotojais, fiziniais ar juridiniais asmenimis, turinčiais (ar turėjusiais) sutartinių santykių su rangovu dėl techninės priežiūros objekto projektavimo darbų atlikimo) sudaroma pagal Preliminariojoje sutartyje nurodytą 1 priedą, nekeičiant esminių Preliminariosios sutarties sąlygų, Preliminariojoje sutartyje nurodytų Paslaugų. Vartotojo sprendimu iki pasirašant Pagrindinę sutartį gali būti daromi neesminiai jos sąlygų pakeitimai ir (ar) papildymai palyginus su Preliminariosios sutarties 1 priede pateiktame Pagrindinės sutarties projekte nurodytomis sąlygomis, ir ši informacija Paslaugų teikėjams turi būti pateikiama kartu su Kvietimu, kai atliekamas Atnaujintas tiekėjų varžymasis, arba su kvietimu sudaryti Pagrindinę sutartį, kai ji sudaroma Neatnaujinto tiekėjų varžymosi būdu. Pagrindinė sutartis galios iki visiško sutartinių įsipareigojimų įvykdymo, t. y., iki kol bus įvykdyti visi pagal konkretaus objekto rangos darbų sutartį prisiimti įsipareigojimai ir surašytas statybos darbų užbaigimo dokumentas arba iki Sutarties nutraukimo..

32. Paslaugų teikėjas, gavęs iš Vartotojo kvietimą sudaryti Pagrindinę sutartį, privalo ją pasirašyti, patvirtinti antspaudu (jei antspaudą turėti privalo) ir vieną egzempliorių grąžinti Vartotojui ne vėliau kaip per 3 darbo dienas nuo kvietimo sudaryti Pagrindinę sutartį gavimo dienos. Jei Paslaugų teikėjas, kuriam pasiūlyta sudaryti Pagrindinę sutartį, atsisako ją sudaryti Vartotojo pasiūlytomis sąlygomis ar nepasirašo Pagrindinės sutarties, nepateikia Pagrindinės sutarties įvykdymo užtikrinimo (jei jis reikalaujamas), laikoma, kad Paslaugų teikėjas atsisakė sudaryti Pagrindinę sutartį.

33. Prireikus Vartotojas turi teisę sudaryti su Paslaugų teikėju (-ais) daugiau kaip vieną Pagrindinę sutartį.

34. Vartotojas, atsiradus Paslaugų poreikiui, prieš atliekant Neatnaujinto tiekėjų varžymosi ar Atnaujinto tiekėjų varžymosi procedūrą, suderina su Užsakovu (Kauno miesto savivaldybės administracijos Miesto tvarkymo skyriumi), kad nebūtų viršyta Preliminariosios sutarties 20 punkte nurodyta pradinės Preliminariosios sutarties vertė.

35. Atlikusi Neatnaujinto tiekėjų varžymosi ar Atnaujinto tiekėjų varžymosi procedūrą dėl Pagrindinės sutarties sudarymo, Vartotojas ne vėliau kaip per 5 darbo dienas informuoja raštu minėtoje procedūroje dalyvavusius Paslaugų teikėjus apie priimtą sprendimą nustatyti laimėjusį Pasiūlymą, dėl kurio bus sudaroma Pagrindinė sutartis, ir nurodo Pasiūlymų eilę. Vartotojas taip pat turi nurodyti priežastis, dėl kurių buvo priimtas sprendimas nesudaryti Pagrindinės sutarties (jei toks sprendimas būtų priimtas).

36. Sudaręs Pagrindinę sutartį Vartotojas:

36.1. laimėjusio Paslaugų teikėjo Pasiūlymą, sudarytą Pagrindinę sutartį, jos pakeitimus (jei tokių bus), išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus Paslaugų teikėjo komercinius interesus arba turėtų neigiamą poveikį Paslaugų teikėjų konkurencijai, ne vėliau kaip per 15 dienų nuo Pagrindinės sutarties sudarymo ar jos pakeitimo, bet ne vėliau kaip iki pirmojo mokėjimo pagal jį pradžios Viešųjų pirkimų tarnybos nustatyta tvarka turi paskelbti CVP IS;

36.2. VPĮ 33 straipsnyje nustatyta tvarka paskelbia skelbimą apie Pagrindinės sutarties sudarymą, skelbimą apie Pagrindinės sutarties keitimą (jei keičiama) (taikoma, jei Vartotojų sudaromų sutarčių vertė viršija tarptautinio pirkimo vertės ribą);

36.3 vadovaujantis VPĮ 96 straipsnio 2 dalies 1 punktu, CVPIS priemonėmis Viešųjų pirkimų tarnybai pateikia pirkimo procedūrų ataskaitą per 15 dienų pasibaigus pirkimo procedūroms, bet ne vėliau kaip iki pirmojo mokėjimo pagal sudarytą pirkimo sutartį pradžios.

37. Jeigu įvykdžius Preliminariosios sutarties 29 ar 30 punktuose numatytas procedūras Pagrindinė sutartis nesudaroma (pavyzdžiui, Atnaujinto tiekėjų varžymosi metu nebuvo gauta Pasiūlymų arba gauti visi Nepriimtini ir (ar) Netinkami pasiūlymai, kurie buvo atmesti, Paslaugų teikėjas atsisakė sudaryti Pagrindinę sutartį joje nurodytomis sąlygomis ir pan.), Vartotojas turi teisę savo nuožiūra atlikti bet kurį iš toliau nurodytų veiksmų:

37.1. pakartotinai organizuoti Preliminariosios sutarties 29 arba 30 punkte numatytas procedūras;

37.2. organizuoti 29 arba 30 punkto procedūras dėl siauresnės ir (ar) platesnės Paslaugų apimties;

37.3. organizuoti pirkimą dėl tų pačių Paslaugų bendra teisės aktuose nustatyta tvarka.

**VII SKYRIUS**

**PAGRINDINĖS SUTARTIES SUDARYMAS VYKDANT NEATNAUJINTĄ TIEKĖJŲ VARŽYMĄSI**

38. Vartotojas,atsiradus Paslaugų poreikiui, atsižvelgdamas į Preliminariosios sutarties IV skyriuje atsiradusias sąlygas ir šios sutarties 29 punkto aplinkybes ir suderinęs su Užsakovu 34 punkte nustatyta tvarka, sudaryti Pagrindinę sutartį siūlo tam Paslaugų teikėjui, kurio pagal Preliminariosios sutarties 3 priede nurodytus įkainius apskaičiuota Vartotojo ketinamos sudaryti Pagrindinės sutarties (pasirinktų Paslaugų) bendra vertė yra mažiausia.

39. Pagrindinės sutarties 10 punkte nurodomas (i) Preliminariosios sutarties 3 priede esantys Paslaugų įkainiai, 7 punkte – planuojamas konkretaus objekto statybos darbų laikotarpis mėnesiais.

**VIII SKYRIUS**

**PAGRINDINĖS SUTARTIES SUDARYMAS VYKDANT ATNAUJINTĄ TIEKĖJŲ VARŽYMĄSI**

40. Vartotojas,atsiradus Paslaugų poreikiui, atsižvelgdamas į Preliminariosios sutarties IV skyriuje atsiradusias sąlygas ir šios sutarties 30 punkto aplinkybes, norėdamas sudaryti Pagrindinę sutartį vykdydama Atnaujintą tiekėjų varžymąsi, atlieka šias procedūras:

40.1. išsiunčia CVP IS priemonėmis Kvietimus, kuriuose nurodo:

40.1.1. planuojamas pirkti Paslaugas, jų apimtį, objekto charakteristikas, planuojamą statybos darbų laikotarpį mėnesiais, konkretaus objekto SMD vertę ir prideda turimą projektinę dokumentaciją;

40.1.2. Atnaujinto tiekėjų varžymosi Pasiūlymų vertinimo kriterijų (mažiausia kaina). Atnaujinusi tiekėjų varžymąsi, Vartotojas reikalauja Paslaugų teikėjų Pasiūlyme nurodyti Paslaugų įkainį (kuris neturi būti didesnis, nei nurodyta Preliminariosios sutarties 3 priede;

40.1.3. pakankamą Pasiūlymų pateikimo terminą, per kurį Vartotojui turi būti pateikti Pasiūlymai. Šis terminas negali būti trumpesnis negu 3 darbo dienos nuo Kvietimo pateikimo Paslaugų teikėjui laiko. Paslaugų teikėjų Pasiūlymus Vartotojas CVP IS priemonėmis turi gauti iki nurodyto termino. Pasibaigus Pasiūlymų teikimo terminui gauti Paslaugų teikėjų Pasiūlymai laikomi pateiktais pavėluotai, t. y., Nepriimtinais pasiūlymais, ir atmetami;

40.1.4. reikalavimą Paslaugų teikėjui patvirtinti, kad Europos bendrajame viešųjų pirkimų dokumente nurodyta informacija, kuri Konkurso metu pateikta Užsakovui, teikiant Pasiūlymą dėl Preliminariosios sutarties sudarymo, yra nepasikeitusi arba jei pasikeitusi, pateikti aktualią informaciją;

40.1.5. kitas, Vartotojo nuomone, svarbias ar tokiomis galinčias būti aplinkybes ar informaciją apie Pasiūlymų pateikimo, vertinimo ir (ar) Pagrindinės sutarties sąlygas, nekeičiant esminių Preliminariosios sutarties sąlygų.

41. Atlikdamas Atnaujinto tiekėjų varžymosi procedūrą Vartotojas užtikrina, kad Pasiūlymai išliktų konfidencialūs iki jų pateikimo termino pabaigos.

42. Atnaujinto tiekėjų varžymosi metu kiekvienas Paslaugų teikėjas įsipareigoja pateikti Vartotojui savarankišką Pasiūlymą. Paslaugų teikėjai neturi teisės Vartotojui pateikti bendrų Pasiūlymų.

43. Atnaujinto varžymosi metu Paslaugų teikėjų pateikti Pasiūlymai negali prieštarauti Konkursui pateiktiems Pasiūlymams, negali būti nurodyti didesni Paslaugų įkainiai nei Preliminariosios sutarties įkainiai, nurodyti Preliminarios sutarties 3 priede, Paslaugų teikėjas privalo pateikti Pasiūlymą dėl visų Vartotojo Kvietime nurodytų Paslaugų ir jų kiekių. Jei Atnaujinto tiekėjų varžymosi metu Paslaugų teikėjo pateikiamas Pasiūlymas yra palankesnis Vartotojui, palyginti su Konkurso Pasiūlymu, tai nėra laikoma šiame punkte nurodytu prieštaravimu.

44. Gavęs Paslaugų teikėjo paklausimą dėl Vartotojo pateikto Kvietimo sąlygų ar reikalavimų, Vartotojas įsipareigoja per protingą terminą CVP IS priemonėmis patikslinti ar paaiškinti Kvietime esančią informaciją. Rašytinis patikslinimas ar paaiškinimas turi būti pateikiamas visiems Paslaugų teikėjams. Vartotojas, pateikęs šiame punkte nurodytus ar savo iniciatyva pateiktus patikslinimus ar paaiškinimus, turi teisę savo nuožiūra pratęsti Pasiūlymų pateikimo terminą. Apie tai raštu informuojami visi Paslaugų teikėjai. Jie turi teisę patikslinti Vartotojui pateiktus Pasiūlymus.

45. Kiekvienas Tiekėjas įsipareigoja užtikrinti, kad jo Atnaujinto tiekėjų varžymosi metu pateikto Pasiūlymo turinys netaptų žinomas kitiems Tiekėjams ar tretiesiems asmenims.

46. Pasibaigus Pasiūlymų dalyvauti Atnaujintame tiekėjų varžymesi pateikimo terminui, Vartotojas atlieka šiuos veiksmus eilės tvarka:

46.1. įvertina iki Kvietime nustatyto termino gautus Paslaugų teikėjų Pasiūlymus pagal Vartotojo Kvietime nurodytą Pasiūlymų vertinimo kriterijų ir Preliminariojoje sutartyje nustatytą tvarką. Jei reikia, turi teisę CVP IS priemonėmis prašyti Paslaugų teikėjų (-ų) patikslinti neaiškų (-ius) ar netikslų (-ius) Pasiūlymą (-us) ar atskiras jo (-jų) dalis;

46.2. nustato Paslaugų teikėjų Pasiūlymų eilę kainų didėjimo tvarka, atmeta Nepriimtinus ir Netinkamus pasiūlymus, nustato laimėjusį Atnaujinto tiekėjų varžymosi Pasiūlymą pateikusį Paslaugų teikėją ir, pateikęs Paslaugų teikėjui kvietimą sudaryti Pagrindinę sutartį, šios sutarties 32 punkte nustatyta tvarka sudaro Pagrindinę sutartį. Pagrindinėje sutartyje nurodomi laimėjusiame Pasiūlyme nurodyti Paslaugų įkainiai.

47. Su Paslaugų teikėju, nepateikusiu patvirtinimo dėl to, kad Europos bendrajame viešųjų pirkimų dokumente nurodyta informacija, kuri Konkurso metu pateikta Užsakovui, teikiant Pasiūlymą dėl Preliminariosios sutarties sudarymo, yra nepasikeitusi arba, jei pasikeitusi, nepateikusiu aktualios informacijos arba pateikusiu duomenis, patvirtinančius, kad yra Paslaugų teikėjo pašalinimo pagrindai, nurodyti Konkurso sąlygose, negali būti sudaroma Pagrindinė sutartis, t. y. toks Pasiūlymas laikomas Nepriimtinu ir turi būti atmestas. Jei nurodytų reikalavimų neatitikimas atsiranda ar paaiškėja po to, kai Paslaugų teikėjo Pasiūlymas pripažįstamas laimėtoju, su tokiu Paslaugų teikėju Pagrindinė sutartis gali būti sudaroma tik po to, kai jis pašalina reikalavimų neatitikimą Preliminariosios sutarties 51 punkte nustatyta tvarka. Jei reikalavimų neatitikimas per nustatytą terminą nepašalinamas, sudaryti Pagrindinę sutartį kviečiamas kitas Pasiūlymų eilėje esantis Paslaugų teikėjas.

48. Paslaugų teikėjas, dėl kurio kaltės buvo nutraukta sudaryta Pagrindinė sutartis, negali dalyvauti Atnaujintame tiekėjų varžymesi dėl tų pačių Paslaugų tiekimo.

**IX SKYRIUS**

**INFORMACIJOS PATEIKIMAS UŽSAKOVUI**

49. Paslaugų teikėjas, Užsakovui pareikalavus, ne vėliau kaip per 2 darbo dienas nuo prašymo gavimo turi pateikti Užsakovo prašomą informaciją (ataskaitą) apie per atitinkamą laikotarpį sudarytų Pagrindinių sutarčių skaičių, kiekvienos jų vertę, nurodant objektą, Vartotoją. Paslaugų teikėjas, Užsakovui pareikalavus, taip pat raštu pateikia jam informaciją apie visus statinius, kurių statybos techninę priežiūrą jis vykdo, kad Užsakovas galėtų įvertinti, kaip statinio statybos techninės priežiūros vadovas/specialiųjų statybos darbų techninės priežiūros vadovas/FIDIC inžinierius/kultūros paveldo apsaugos specialistas galės vykdyti savo funkcijas.

**X SKYRIUS**

**TIEKĖJŲ KONKURSO SĄLYGOSE NUMATYTŲ REIKALAVIMŲ ATITIKIMAS PRELIMINARIOSIOS SUTARTIES GALIOJIMO METU**

50. Kiekvienas iš Paslaugų teikėjų įsipareigoja užtikrinti, kad jis atitiks Konkurso sąlygose nustatytus kvalifikacinius, Tiekėjo pašalinimo pagrindų nebuvimo ir (ar) kitus reikalavimus Preliminariosios sutarties ir su jais sudarytos Pagrindinės sutarties galiojimo metu.

51. Tuo atveju, jei Paslaugų teikėjas neatitinka Konkurso sąlygose nustatytų kvalifikacinių, Paslaugų teikėjo pašalinimo pagrindų nebuvimo ir (ar) kitų reikalavimų, Paslaugų teikėjas įsipareigoja savo iniciatyva pašalinti šį neatitikimą nedelsdamas, bet ne vėliau kaip per 10 darbo dienų nuo jo atsiradimo, ir raštu apie tai informuoti Užsakovą. Jei toks neatitikimas per nustatytą terminą nepašalinamas arba pašalinamas netinkamai, Užsakovas turi teisę nutraukti Preliminariąją sutartį su tokiu Paslaugų teikėju.

52. Kiekvienas iš Paslaugų teikėjų įsipareigoja užtikrinti, kad Paslaugas teiks reikiamos kvalifikacijos ir patirties (patirties reikalavimas taikomas statinio statybos techninės priežiūros vadovams ir FIDIC Inžinieriui) specialistai, nurodyti prie Preliminariosios sutarties pridedamame sąraše. Jei Preliminariosios sutarties vykdymo metu būtina keisti sąraše nurodytus specialistus (kai tai susiję su Preliminariojoje sutartyje nurodytų asmenų liga, darbo santykių su jais nutraukimu ir kitomis panašiomis aplinkybėmis), Paslaugų teikėjas apie tai turi nedelsdamas pranešti raštu Vartotojui / Užsakovui ir, raštu suderinęs su Vartotoju / Užsakovu, pakeisti juos lygiaverčiais (ne žemesnės kvalifikacijos ir patirties) specialistais. Keičiamo / pasitelkiamo Paslaugas teiksiančio statinio statybos techninės priežiūros vadovo keitimo / pasitelkimo momentu vienu metu prižiūrimų objektų skaičius negali viršyti 9 (iš viso 10 objektų). Jei Paslaugų teikėjas neranda kito lygiaverčio specialisto, Užsakovas turi teisę vienašališkai nutraukti Preliminariąją sutartį, o Vartotojas – Pagrindinę sutartį.

53. Kiekvienas iš Paslaugų teikėjų įsipareigoja užtikrinti, kad kiekvieno Paslaugas teiksiančio statinio statybos techninės priežiūros vadovo vienu metu prižiūrimų objektų skaičius neviršytų 10 (dešimt) vienetų. Jei Paslaugas kiekvieno teikiančio statinio statybos techninės priežiūros vadovo vienu metu prižiūrimų objektų skaičius viršija 10 (dešimt) vienetų ir Paslaugų teikėjas nepasitelkia naujo, Sutarties 2 priede nurodytus kvalifikacijos reikalavimus atitinkančio specialisto, tai laikoma esminiu pažeidimu ir Užsakovas turi teisę vienašališkai nutraukti Preliminariąją sutartį, o Vartotojas – Pagrindinę sutartį.

**XI SKYRIUS**

**PRELIMINARIOSIOS SUTARTIES ĮSIGALIOJIMAS, KEITIMAS IR NUTRAUKIMAS**

54. Preliminarioji sutartis įsigalioja, kai ją pasirašo ir patvirtina antspaudais (jei antspaudus turėti privalo) visos Preliminariosios sutarties Šalys. Preliminarioji sutartis galioja 12 (dvylika) mėnesių ir Šalių rašytiniu sutarimu gali būti pratęsiama, bet ne daugiau kaip dar 24 (dvidešimt keturiems) mėnesiams. Bendras Preliminariosios sutarties galiojimo terminas neturi viršyti 36 (trisdešimt šešių) mėnesių.

55. Preliminariosios sutarties sąlygos jos galiojimo laikotarpiu gali būti keičiamos VPĮ 89 straipsnyje nustatytais atvejais ir jame nustatyta tvarka.

56. Preliminariosios sutarties galiojimo laikotarpiu šalis, inicijuojanti Preliminariosios sutarties sąlygų pakeitimą, pateikia kitai Šaliai rašytinį prašymą keisti Preliminariosios sutarties sąlygas ir dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Į pateiktą prašymą pakeisti atitinkamą Preliminariosios sutarties sąlygą kita šalis motyvuotai atsako per 10 darbo dienų. Šalims tarpusavyje susitarus dėl Preliminariosios sutarties sąlygų keitimo, šie keitimai įforminami susitarimu, kuris yra neatskiriama Preliminariosios sutarties dalis. Šalims nesutarus dėl Preliminariosios sutarties sąlygų keitimo, sprendimo teisę turi Užsakovas.

57. Preliminarioji sutartis gali būti bet kuriuo metu nutraukta Paslaugų teikėjo rašytiniu susitarimu su Užsakovu Lietuvos Respublikos teisės aktų nustatyta tvarka.

58. Kiekviena Šalis turi teisę vienašališkai nutraukti Preliminariąją sutartį, pranešusi kitai Šaliai raštu apie Preliminariosios sutarties nutraukimą prieš 30 kalendorinių dienų, jeigu kita Šalis neįvykdo arba netinkamai vykdo Preliminariąja sutartimi prisiimtus įsipareigojimus. Vienašališkai nutraukus Preliminariąją sutartį, kaltoji Šalis atlygina kitai Šaliai su Preliminariosios sutarties nutraukimu susijusius nuostolius.

59. Užsakovas turi teisę vienašališkai nutraukti Preliminariąją sutartį VPĮ 90 straipsnio 1 dalyje nustatyta tvarka, laikantis minėto straipsnio 2 dalyje nurodytų reikalavimų.

60. Preliminarioji sutartis gali būti nutraukta vienašališkai Užsakovo iniciatyva raštu įspėjus atitinkamą Paslaugų teikėją prieš 30 (trisdešimt) kalendorinių dienų, jei per jas nepašalinama ar neišnyksta Preliminariosios sutarties nutraukimo priežastis ir jos pasekmės ir (ar) Paslaugų teikėjas pažeidė pateiktą pareiškimą ir garantiją dėl savo pašalinimo pagrindų nebuvimo ar kvalifikacijos, ir (ar) iš esmės pažeidė kitas Preliminariojoje sutartyje pateiktas garantijas (Preliminariosios sutarties II skyrius), ir (ar) pažeidė įsipareigojimą sudaryti Pagrindinę sutartį (nepateikė Pasiūlymo dalyvauti Atnaujintame tiekėjų varžymesi Preliminariosios sutarties VIII skyriuje nustatyta tvarka ir (ar) jei Pasiūlymas dalyvauti Atnaujintame tiekėjų varžymesi pateiktas nesilaikant Kvietime nurodytų reikalavimų, t. y. pateiktas Nepriimtinas ar Netinkamas pasiūlymas (pvz., pateiktas pasiūlymas ne dėl viso Paslaugų kiekio, nepateikti nurodyti dokumentai ir pan., Paslaugų teikėjas nepatikslino, nepaaiškino, neištaisė nustatytų Pasiūlymų trūkumų ar neaiškumų ir (ar) Pasiūlymas dalyvauti Atnaujintame tiekėjų varžymesi neatitinka Preliminariosios sutarties 43 punkto reikalavimų), ir (ar) atsisakė sudaryti Pagrindinę sutartį po to, kai buvo pakviestas ją sudaryti Preliminariosios sutarties 29 ir 30 punktuose nustatyta tvarka, ir (ar) jei dėl Paslaugų teikėjo kaltės buvo nutraukta bent 1 (viena) iš Preliminariosios sutarties pagrindu sudarytų Pagrindinių sutarčių, ir (ar) jei paaiškėja kitos aplinkybės, patvirtinančios, kad Paslaugų teikėjas (-i) negalės tinkamai vykdyti įsipareigojimo sudaryti Pagrindines sutartis ir (ar) neturės galimybės, pajėgumų ar dėl kitų priežasčių negalės tinkamai teikti Paslaugų.

61. Jei dalis Preliminariosios sutarties teisės aktų nustatyta tvarka būtų pripažinta negaliojančia, likusi jos dalis galioja ir Šalių turi būti vykdoma.

62. Preliminariosios sutarties nutraukimas su vienu iš Paslaugų teikėjų nenutraukia Preliminariosios sutarties su kitais ir (ar) kitu Paslaugų teikėju galiojimo.

63. Šalis gali būti visiškai ar iš dalies atleidžiama nuo atsakomybės dėl nenugalimos jėgos (*force majeure*) (taip, kaip ji suprantama pagal Lietuvos Respublikos civilinį kodeksą), jeigu Šalis, dėl nenugalimos jėgos aplinkybių negalinti tinkamai vykdyti Preliminariosios sutarties, nedelsdama, bet ne vėliau kaip per 3 (tris) darbo dienas pranešė kitai Šaliai apie atsiradusias kliūtis bei jų poveikį sutartinių įsipareigojimų vykdymui.

**XII SKYRIUS**

**ŠALIŲ ATSAKOMYBĖ, PRELIMINARIOSIOS SUTARTIES VYKDYMO UŽTIKRINIMAS**

64. Nutraukus Preliminariąją sutartį dėl 51 ir 60 punkte nurodytų priežasčių, Paslaugų teikėjas įsipareigoja sumokėti Užsakovui 2 proc. baudą nuo pradinės Preliminariosios sutarties vertės be PVM, kuri bet kokiu atveju negali viršyti numatomos sudaryti (ar sudarytos) Pagrindinės sutarties pradinės sutarties vertės ar numatomų sudaryti (sudarytų) kelių Pagrindinių sutarčių pradinių sutarčių verčių sumos, jei pažeidimai buvo padaryti dėl daugiau nei vienos numatomos sudaryti (sudarytos) Pagrindinės sutarties (pvz., vienu atveju Paslaugų teikėjas atsisako sudaryti Pagrindinę sutartį arba Atnaujintam varžymuisi pateikia nepriimtiną pasiūlymą ar kt., o kitu – dėl Paslaugų teikėjo įsipareigojimų nevykdymo nutraukiama kita su juo sudaryta Pagrindinė sutartis).

65. Jei Paslaugų teikėjas atsisako dalyvauti Atnaujintame tiekėjų varžymesi be pateisinamų priežasčių ar pasirašyti Pagrindinę sutartį, ar pateikia Nepriimtinus ar Netinkamus pasiūlymus, kaip nurodyta šios sutarties 60 punkte, Vartotojas kiekvienu atveju reikalauja iš Paslaugų teikėjo sumokėti 10 (dešimt) procentų dydžio baudą, skaičiuojant atitinkamai nuo planuojamų įsigyti Paslaugų bendros sumos, apskaičiuotos taikant Paslaugų teikėjo Preliminariosios sutarties įkainius.

66. Daugiau kaip 3 (tris) kartus Paslaugų teikėjui atsisakius dalyvauti Atnaujintame tiekėjų varžymesi be pateisinamų priežasčių ar pasirašyti Pagrindinę sutartį ar pateikus Nepriimtinus ar Netinkamus pasiūlymus, Užsakovas vienašališkai nutraukia Preliminariąją sutartį, įspėjęs Paslaugų teikėją prieš 10 (dešimt) kalendorinių dienų.

67. Preliminariosios sutarties nutraukimas neatleidžia Šalių nuo baudų / delspinigių, apskaičiuotų iki Preliminariosios sutarties nutraukimo, mokėjimo ir (ar) Šalių patirtų nuostolių, atsiradusių Paslaugų teikėjui nevykdant Preliminariojoje sutartyje / Pagrindinėje sutartyje nustatytų įsipareigojimų ir (ar) nesilaikant galiojančių teisės aktų reikalavimų, atlyginimo.

68. Paslaugų teikėjui netinkamai vykdant savo sutartinius įsipareigojimus, Vartotojas, neapribodamas kitų Preliminariojoje sutartyje / Pagrindinėje sutartyje ir įstatymuose numatytų savo teisių gynimo priemonių taikymo galimybių, turi teisę už sutartinių įsipareigojimų nevykdymą ar netinkamą vykdymą taikyti vienašalį išskaitymą iš visų pagal Pagrindinę sutartį paslaugų teikėjui mokėtinų sumų (pranešant apie tai Paslaugų teikėjui raštu) nurodytoms netesyboms bei visiems savo patirtiems nuostoliams padengti. Ši nuostata galioja nepaisant Preliminariosios sutarties / Pagrindinės sutarties nutraukimo bei kitų sankcijų taikymo.

69. Kitos Šalių atsakomybę reglamentuojančios nuostatos bus nurodytos Pagrindinėje sutartyje. Pagrindines sutartis vykdantys Paslaugų teikėjai privalės užtikrinti statinio statybos techninę priežiūrą visu atliekamų rangos darbų sutartinių įsipareigojimų vykdymo metu, nepriklausomai nuo šių rangos darbų atlikimo apimčių.

**XIII SKYRIUS**

**ŠALIŲ GINČŲ SPRENDIMAS**

70.Šalys sieks, kad visi ginčai, nesutarimai ir pretenzijos, kurios gali kilti dėl Preliminariosios sutarties galiojimo, vykdymo, taikymo ir (ar) aiškinimo, būtų sprendžiami Šalių geranoriškomis derybomis.

71.Jei tarp Šalių kilusio ginčo nepavyksta išspręsti derybomis per mėnesį nuo vienos iš Šalių rašytinio kreipimosi (kvietimo derėtis, pretenzijos, prašymo pašalinti pažeidimus ir pan.), toks ginčas bus sprendžiamas Lietuvos Respublikos teismuose Lietuvos Respublikos teisės aktų nustatyta tvarka. Šalių susitarimu teismingumas nustatomas pagal Pirkėjo buveinės adresą.

**XIV SKYRIUS**

**ŠALIŲ SUSIRAŠINĖJIMAS**

72.Šalių siunčiami pranešimai laikytini pateiktais raštu, jei jie yra pateikti paštu, elektroniniu paštu, faksu, įteikiami asmeniškai Preliminariosios sutarties Šalių adresais, nurodytais Preliminariojoje sutartyje. Jei adresatas praneša apie pasikeitusį adresą, tai dokumentai privalo būti pristatomi naujuoju adresu. Jei adresatas savo pranešime nenurodė kito adreso, tai atsakymas jam siunčiamas tuo pačiu adresu, kuriuo išsiųstas pranešimas.

73.Šalių atstovai, kuriems turi būti adresuojami visi su Preliminariosios sutarties vykdymu susiję oficialūs Šalių pranešimai:

**Užsakovo atstovas**

Kauno miesto savivaldybės administracijos Miesto tvarkymo skyriaus vedėjas Aloyzas Pakalniškis, Laisvės al. 96, Kaunas, tel. (8 37) 42 36 77, el. paštas aloyzas.pakalniskis@kaunas.lt.

**Paslaugų teikėjų atstovai**:

1. UAB Laboratorinių bandymų centras : techninės priežiūros tarnybos vadovas Darius Pasvenskas, R. Kalantos g. 85A, 52308 Kaunas, tel. 8 655 43146, el.paštas [darius.p@lbc.lt](mailto:darius.p@lbc.lt);

2. Akcinė bendrovė „Problematika“ Techninės priežiūros skyriaus vadovas Žilvinas Smalskys, Granito g. 3-101, Vilnius, tel. 865697896, el. paštas [zilvinas.smalskys@problematika.lt](mailto:zilvinas.smalskys@problematika.lt), [problematika@problematika.lt](mailto:problematika@problematika.lt);

3. MB „2 passibus anteire techninės priežiūros grupės vadovas Andrejus Ūdra, tel. Nr.: 868219912

74. Šalys įsipareigoja iš anksto viena kitą informuoti raštu apie oficialių asmenų kontaktus ar kontaktinių bei kitų duomenų pasikeitimą. Apie Šalių buveinės adreso, pavadinimo, banko sąskaitos ar kitų Preliminariojoje sutartyje pateiktų duomenų pasikeitimus kiekviena iš Šalių įsipareigoja pranešti kitai Šaliai raštu ne vėliau kaip per 5 darbo dienas nuo atitinkamų duomenų pasikeitimo. Šis pranešimas tampa neatskiriama Preliminariosios sutarties dalimi.

**XV SKYRIUS**

**BAIGIAMOSIOS NUOSTATOS**

75.Jei Paslaugų teikėjas veikia jungtinės veiklos (partnerystės) pagrindu, partneriai yra solidariai atsakingi už Preliminariosios sutarties / Pagrindinės sutarties nuostatų vykdymą pagal Lietuvos Respublikos įstatymus ir kitus teisės aktus. Jungtinės veiklos sutartimi nustatytų partnerių keitimas yra laikomas Preliminariosios sutarties keitimu, o jų keitimas be išankstinio rašytinio Užsakovo sutikimo – esminiu Preliminariosios sutarties pažeidimu.

76. Preliminariajai sutarčiai, sprendžiant jos galiojimo, vykdymo, taikymo ir aiškinimo klausimus, taikomi Lietuvos Respublikos teisės aktai.

77.Preliminarioji sutartis sudaryta 4 vienodą teisinę galią turinčiais egzemplioriais, kurių po 1 (vieną) tenka Užsakovui ir kiekvienam Paslaugų teikėjui.

78. Šalys neturi teisės perduoti savo įsipareigojimų pagal Preliminariąją sutartį tretiesiems asmenims be kitos Šalies išankstinio rašytinio sutikimo.

79. Preliminariosios sutarties atsakingi asmenys, paskirti Kauno miesto savivaldybės administracijos direktoriaus 2017 m. liepos 5 d. įsakymu Nr. A- 2583:

79.1. už Preliminariosios sutarties paskelbimą – Centrinio viešųjų pirkimų ir koncesijų skyriaus vedėja;

79.2. už Preliminariosios sutarties vykdymą ir jos pakeitimų paskelbimą – Miesto tvarkymo skyriaus vedėjas.

80. Prie Preliminariosios sutarties pridedami priedai ir dokumentai:

81.1. Pagrindinės sutarties projektas (1priedas), 15 lap.

81.2. Paslaugų techninė specifikacija ir kvalifikacijos reikalavimai Paslaugų teikėjo vadovaujantiems specialistams ir asmenims, atsakingiems už Sutarties vykdymą (2 priedas), 12 lap.

81.3. Preliminariosios sutarties įkainiai (3 priedas), 3 lap.

81.4. Konkurso sąlygos (išskyrus priedus) (4 priedas), 26 lap.

81.5. Kvietimo į atnaujintą varžymąsi forma su priedais (5 priedas), 7 lap.

81.6. Paslaugų teikėjo vadovaujančių specialistų ir asmenų, atsakingų už sutarties vykdymą, sąrašas (pridedamas kiekvieno Paslaugų teikėjo atskiras sąrašas) (6 priedas), 6 lap.

81.7. Subteikėjų ir subteikėjams perduodamų teikti paslaugų sąrašas (-ai) (pridedamas (-i), jei yra pasitelkiami subteikėjai).

**XVI SKYRIUS**

**ŠALIŲ ADRESAI IR KITI REKVIZITAI**

|  |  |
| --- | --- |
| **Užsakovas** | **Paslaugų teikėjai** |
| Kauno miesto savivaldybės administracija  Įstaigos kodas 188764867  Laisvės al. 96, 44251 Kaunas  A. s. LT 444010042500010078  Luminor Bank AS  Banko kodas 40100  Administracijos direktorius  Vilius Šiliauskas | 1. UAB Laboratorinių bandymų centras  Kodas 135641038  PVM mokėtojo kodas LT356410314  R. Kalantos g. 85a, 52308 Kaunas  Swedbank AB  LT917300010002280731  Banko kodas 73000  Direktorius  Mindaugas Grevas |
|  | 2. Akcinė bendrovė „Problematika“  Juridinio asmens kodas 120721845  Granito g. 3-101, 02241 Vilnius  PVM mokėtojo kodas LT207218417  A. s. LT38 7044 0600 0165 3167  AB SEB bankas  Banko kodas 70440  Tel.: +370 5 264 47 85  El. paštas: problematika@problematika.lt  Direktorius  Artūras Palekas |
|  | 3. MB „2 passibus anteire“  Įmonės kodas 305255381  Vievio g. 57, LT-44423 Kaunas  A. s. LT257180900040467026  AB Šiaulių banko Kauno fil.  Vadovas Pranas Bajoras |